સુધિર ચૌધરી પોતે એક સીઝન અને સીનીયર પત્રકાર છે. તેમણે ઉપરોકત વાત પોતાની ચેનલ ઝી ન્‍યુઝનાં એક કાર્યક્રમમાં કહી. વાસ્‍તવિકતા એ છે કે ૯ ફેબ્રુઆરીના દિવસે જવાહરલાલ નેહરૂ યુનિવર્સિટી (જેએનયુ) માં બનેલી ઘટના અને તે પછી ગૃહ મંત્રાલય દ્વારા લેવાયેલા પગલાના કારણે ફ્રડીમ ઓફ એકસ્‍પ્રેશન અને સેકયુલરિઝમ જેવા શબ્‍દો ફરી એક વખત ચર્ચામાં છે. કદાચ પ્રથમ વખત એવું જોવા મળી રહયું છે કે, નેશનલ મીડિયા પણ રીતસર બે છાવણીઓમાં વહેંચાઇ ગયું છે. ડાબેરી માનસિકતા ધરાવતા રાજદીપ સરદેસાઇ, બરખા દત્ત અને રવિશકુમારે ખુલ્લેઆમ દેશદ્રોહીઓની તરફેણ કરતો મોરચો માંડયો છે. તેમનાં મતે રાષ્‍ટ્રીય સુરક્ષા કરતા પણ વધુ મહત્‍વ કહેવાતી અભિવ્‍યકિતની આઝાદીનું છે. જેએનયુમાં જે પ્રકારનાં નારાઓ લાગ્‍યા એવા કોઇ દેશ બર્દાશત કરે નહિં. આટલું થયા પછી પણ સ્‍ટુડન્‍ટ યુનિયનનો કન્‍હૈયા સલામત છે. અને સુત્રોચ્‍ચારનો સુત્રધાર મનાતો ખાલીદ દસ-દસ દિવસ સુધી ભૂગર્ભમાં રહી શકે છે એ જ મોટી વાત છે. જેએનયુનાં વિદ્યાર્થીઓની ઓથ લઇને, યુનિવર્સિટીના કેમ્‍પસમાં સંતાઇ બેઠેલા ખાલીદે દસ દિવસ પછી મોડી રાત્રે કેમ્‍પસમાં ફિલ્‍મી હિરોની ઇસ્‍ટાઇલમાં સભા સંબોધી. પેટીપેક કેમ્‍પસમાં એ સાવજ જેવી ત્રાડ પાડતો હતો પણ પોલીસ સામે સરન્‍ડર કરવાની તેનામાં હિમ્‍મત નહોતી. પોતાની સ્‍પીચમાં તેણે દરેક જમણેરી પત્રકાર અને રાજકારણી વિરૂધ્‍ધ ઝેર ઓકયુ.